C 214/46
LT
Europos Sąjungos oficialusis leidinys
2023 6 16
2023 m. sausio 18 d., trečiadienis
117. pabrėžia, kad reikia skubiai suintensyvinti ES vadovaujamo Prištinos ir Belgrado dialogo procesą siekiant normalizuoti dvišalius santykius remiantis tarpusavio pripažinimu; smerkia nuolatinį Serbijos ir Serbijos remiamų subjektų eskalacinių veiksmų pobūdį, be kita ko, vykdant neteisėtas blokadas, smurtinius išpuolius ir grasinant kariniais veiksmais, siekiant priversti daryti nuolaidas ir pakenkti Kosovo Respublikai; primena savo poziciją, kad Kosovo Respublikos nepriklausomybė yra negrįžtama, ir dar kartą ragina penkias valstybes nares, kurios dar to nepadarė, nedelsiant pripažinti Kosovo nepriklausomybę;
118. palankiai vertina tai, kad 2022 m. gruodžio 15 d. Europos Vadovų Taryba Bosnijai ir Hercegovinai suteikė kandidatės statusą su sąlyga, jei bus imtasi tam tikrų veiksmų siekiant sustiprinti šalies pasirengimą stojimo deryboms; ragina šalies politinius veikėjus parodyti įsipareigojimą ir imtis svarbių veiksmų siekiant narystės ES, darant pažangą aštuoniuose Komisijos rekomendacijoje nurodytuose etapuose, darant didelę pažangą įgyvendinant 14 pagrindinių prioritetų ir įgyvendinant esmines reformas, įskaitant rinkimų reformas pagal nacionalinių ir tarptautinių teismų sprendimus, siekiant užtikrinti lygybės ir nediskriminavimo principus visiems piliečiams ir juos sudarančioms tautoms, kaip įtvirtinta jos konstitucijoje, ir visapusiškai laikantis 2009 m. gruodžio 22 d.
Europos Žmogaus Teisių Teismo sprendimo byloje Sejdić ir Finci prieš Bosniją ir Hercegoviną; ragina Komisiją ir EIVT padėti Bosnijai ir Hercegovinai skubiai įgyvendinti pagrindinius prioritetus ir užkirsti kelią polinkiui į nacionalistinę praeities politiką; pakartoja, jog būtina užtikrinti, kad būtų visapusiškai gerbiamos kiekvieno piliečio teisės, nepaisant etninės, politinės ir religinės priklausomybės, laikantis EŽTT sprendimų, Konstitucinio Teismo sprendimų ir Venecijos komisijos rekomendacijų;
119. smerkia Bosnijoje ir Hercegovinoje tebesitęsiančią separatistinę retoriką ir veiklą, įskaitant Bosnijos valstybės ir trečiųjų šalių veikėjų švenčiamas valstybines šventes, kurias Bosnijos ir Hercegovinos Konstitucinis Teismas paskelbė prieštaraujančiomis Konstitucijai; pakartoja savo raginimą patvirtinti tikslines sankcijas destabilizuojantiems Bosnijos ir Hercegovinos veikėjams, įskaitant tuos, kurie kelia grėsmę jos suverenitetui ir teritoriniam vientisumui, visų pirma Miloradui Dodikui, taip pat kitiems aukšto rango Serbų Respublikos pareigūnams ir trečiųjų šalių pareigūnams, teikiantiems politinę ir materialinę paramą separatistinei politikai; ragina visas valstybes nares užtikrinti galimybę Tarybai patvirtinti šias sankcijas;
120. palankiai vertina Europos Sąjungos pajėgų (EUFOR) operacijos ALTHEA darbą ir palankiai vertina tai, kad jos įgaliojimai pratęsti po 2022 m. lapkričio mėn.; primena, kad ši misija vis dar atlieka pagrindinį vaidmenį užtikrinant Bosnijos ir Hercegovinos saugumą ir stabilumą, ir ragina ES ir jos tarptautinius partnerius didinti jos pajėgumus;
121. pažymi, kad Taryba Strateginiame kelrodyje pripažino, kad saugumas ir stabilumas Vakarų Balkanuose vis dar nėra garantuotas ir kad dėl dabartinės Europos saugumo padėties pablogėjimo kyla galimo šalutinio poveikio rizika; primena, kad Strateginiame kelrodyje raginama remti Bosnijos ir Hercegovinos suverenitetą, vienybę ir teritorinį vientisumą;
122. reiškia susirūpinimą dėl Bosnijos ir Hercegovinos rinkimų įstatymo ir Bosnijos ir Hercegovinos Federacijos konstitucijos pakeitimų, kuriuos vyriausiasis įgaliotinis Bosnijai ir Hercegovinai pasiūlė rinkimų dieną, laiko, turinio ir būdo, nes tai gali pakenkti demokratiniam teisėtumui ir sustiprinti etnonacionalizmą;
123. pabrėžia, kad Vakarų Balkanų šalys kandidatės ir potencialios šalys kandidatės šalys turi visiškai suderinti savo politiką su ES BUSP, ir ragina Komisiją ir valstybes nares naudoti BUSP kaip priemonę bendradarbiavimui su Vakarų Balkanų šalimis stiprinti; pabrėžia, kad šalys, norinčios įstoti į ES, turi visapusiškai laikytis pagrindinių vertybių ir bendros politikos, atsižvelgdamos į Rusijos neteisėtą agresijos karą; pabrėžia, kad žmogaus teisės ir žmogaus orumas yra nediskutuotini, todėl šalys kandidatės turi integruoti neįgaliųjų, LGBTI+ bendruomenės, moterų ir mergaičių bei kitų pažeidžiamų grupių teises į visus sektorius ir politiką; ragina ES ir šalis kandidates bei potencialias šalis kandidates glaudžiau bendradarbiauti saugumo ir gynybos srityje;
124. tebėra labai susirūpinęs dėl pranešimų, kad už kaimynystės politiką ir plėtros derybas atsakingas Komisijos narys sąmoningai siekia paneigti ir sumenkinti demokratinių ir teisinės valstybės reformų svarbą narystės ES siekiančiose šalyse; primygtinai ragina Komisiją pradėti nepriklausomą ir nešališką tyrimą dėl to, ar už kaimynystės politiką ir plėtros derybas atsakingo Komisijos naro elgesiu ir vykdoma politika nepažeidžiamas Komisijos narių elgesio kodeksas ir Komisijos nario įsipareigojimai pagal Sutartis;